钦定古今图书集成/理学汇编/经籍典/第051卷 > 夏后氏
## 钦定古今图书集成/理学汇编/经籍典/第051卷 > 夏后氏

### 大禹治洪水天锡洛书陈九畴

按《易系辞》。洛出书。

〈图说〉孔安国曰：“《洛书》者，禹治水时，神龟负文而列于背，有数至九，禹遂因而第之，以成九类。”

按《书经洪范》：“禹乃嗣兴，天乃锡禹洪范九畴，彝伦攸
叙。”

〈蔡传〉禹顺水之性，地平天成，故天出《书》于洛，禹别之以为“《洪范》九畴”，此彝伦之所以叙也。

按《汉书五行志》：“刘歆以为禹治洪水，赐《洛书》法而陈
之九畴”是也。《河图》《洛书》，相为经纬；八卦九章，相为表
里。

按《易学启蒙》关朗《易传》：“《洛书》之文，九前一后，三左七右，四前左，二前右，八后左，六后右。邵子曰：‘方者土也，
画州井地之法，其放于此乎？盖方者《洛书》之文，故羲
文因之而造《易》，禹箕叙之而作范也’。”